SENA เชื่อรายได้ครึ่งปีหลังฟื้น รุกเปิดคอนโด “เสนาคิทท์” ราคาต่ำล้านเจาะคนรุ่นใหม่
SENA เชื่อรายได้ครึ่งปีหลังฟื้น รับยอดโอนเพิ่ม มั่นใจทั้งปี 64 แตะหมื่นลบ.ตามเป้า รุกเปิดขายคอนโดแบรนด์ "เสนาคิทท์" ในราคาต่ำล้าน ตอบโจทย์คนรุ่นใหม่
SENA เชื่อรายได้ครึ่งปีหลังฟื้น รับยอดโอนเพิ่ม มั่นใจทั้งปี 64 แตะหมื่นลบ.ตามเป้า รุกเปิดขายคอนโดแบรนด์ "เสนาคิทท์" ราคาต่ำล้านเจาะคนรุ่นใหม่
16 มิ.ย. 2564

นางสาวเกษรา ธัญลักษณ์ภาคย์ กรรมการผู้จัดการ บริษัท เสนาดีเวลลอปเม้นท์ จำกัด (มหาชน) หรือ SENA เปิดเผยว่า แนวโน้มรายได้ของบริษัทในช่วงครึ่งปีหลังคาดว่าจะดีกว่าครึ่งปีหลัง เพราะในช่วงครึ่งปีหลังนี้จะมีการโอนคอนโดมิเนียมที่สร้างเสร็จใหม่ค่อนข้างมาก โดยที่จะมีการโอนคอนโดมิเนียมในยอดขายรอโอน (Backlog) เข้ามาในครึ่งปีหลังราว 5 พันล้านบาท จาก Backlog ทั้งหมดที่มีกว่า 8 พันล้านบาท จึงมั่นใจว่ารายได้ในปีนี้จะเป็นไปตามเป้าหมายที่ตั้งไว้ 1 หมื่นล้านบาท
ในช่วงครึ่งปีหลังบริษัทมองว่าภาพรวมของการซื้อที่อยู่อาศัยจะทยอยฟื้นตัวขึ้น จากความมั่นใจของผู้บริโภคที่เริ่มกลับมา หลังจากมีการฉีดวัคซีนโควิด-19 มากขึ้น และแนวโน้มการแพร่ระบาดโควิด-19 น่าจะเริ่มทยอยคลี่คลายลง ทำให้การใช้ชีวิต และการทำกิจกรรมทางเศรษฐกิจต่างๆเริ่มกลับมามากขึ้น แม้ว่าจะยังมีปัจจัยกดดันจากการระมัดระวังการจับจ่ายใช้สอยของคนอยู่บ้าง จากเศรษฐกิจที่ยังไม่ฟื้นกลับมาดีขึ้นชัดเจนก็ตาม ซึ่งถือเป็นโจทย์ยากในการกระตุ้นกำลังซื้อผู้บริโภคท่ามกลางสภาวะเศรษฐกิจชะลอตัว
“สิ่งที่บริษัทต้องทำ คือ การปรับตัวให้เร็วและให้ทันในทุกด้าน พร้อมกับมองหากลยุทธ์และตลาดใหม่ๆ เข้ามาปรับใช้ โดยที่เป้าหมายสำคัญไม่ใช่แค่การประคองตัวให้รอดในยุคนี้ แต่ยังต้องสร้างการเติบโตครั้งใหม่ให้ทันกับการเปลี่ยนแปลงของผู้บริโภคในปัจจุบันด้วย”นางสาวเกษรา กล่าว 
สำหรับการปรับตัวของบริษัทในปีนี้นอกเหนือจากจะหันมาเปิดโครงการแนวราบมากขึ้นแล้ว บริษัทยังเห็นช่องว่างในตลาดที่อยู่อาศัยที่จะพัฒนาโครงการระดับราคาจับต้องง่าย และเข้าถึงกลุ่มคนรุ่นใหม่ที่เริ่มทำงานอยากมีที่อยู่อาศัยเป็นของตัวเอง โดยเฉพาะคอนโดมิเนียม โดยบริษัทได้พัฒนาแบรนด์ “เสนาคิทท์” เป็นคอนโดมิเนียมราคาต่ำล้านบาท ตอบโจทย์ความต้องการของคนรุ่นใหม่ เปิดโอกาสให้คนที่รายได้ยังไม่มากสามารถมีที่อยู่อาศัยเป็นของตัวเองได้
โดยปัจจุบัน โครงการแบรนด์ เสนาคิทท์ อยู่ระหว่างการเปิดขาย และเตรียมเปิดตามแผนธุรกิจใหม่จำนวน 12 โครงการ มูลค่ารวม 5 พันล้านบาท แบ่งเป็นโครงการที่อยู่ระหว่างการเปิดขาย 4 โครงการ มูลค่า 1.3 พันล้านบาท ได้แก่ เสนาคิทท์ เพชรเกษม-พุทธมณฑล สาย 7, เสนาคิทท์ เอ็มอาร์ที-บางแค, เดอะ คิทท์ รังสิต-ติวานนท์ และเดอะ คิทท์ พลหโยธิน-คูคต ซึ่งได้เปิดขายไปเมื่อปี 63
ส่วนในปี 64 จะเปิดอีก 8 โครงการ มูลค่ารวม 3.7 พันล้านบาท เปิดไปแล้วช่วงไตรมาส 1/64 จำนวน 1 โครงการ คือ เสนาคิทท์ เวสต์เกต-บางบัวทอง ปัจจุบันมียอดขายแล้วกว่า 50% ส่วนอีก 7 โครงการจะเปิดในช่วงครึ่งปีหลัง ได้แก่ เสนาคิทท์ ฉลองกรุง-ลาดกระบัง, เสนาคิทท์ บางปู, เสนาคิทท์ บีทีเอส สะพานใหม่, เสนาคิทท์ รังสิต-คลอง 4, เสนาคิทท์ เอ็มอาร์ที-บางแค (เฟส 2), เสนาคิทท์ ศรีนครินทร์-ศรีด่าน และเสนาคิทท์ ธรรมศาสตร์-คลอง 1
ทั้งนี้ในปี 64 บริษัทมีแผนการเปิดโครงการใหม่ทั้งหมด 18 โครงการ มูลค่ารวม 1.67 หมื่นล้านบาท โดยในไตรมาส 3/64 จะมีการเปิดโครงการใหม่อีก 8 โครงการ และในไตรมาส 4/64 จะเปิดโครงการที่เหลืออีก 9 โครงการ แต่อย่างไรก็ตาม จากสถานการณ์โควิด-19 ที่ยังไม่คลี่คลายลงชัดเจน บริษัทยังมีการติดตามสถานการณ์ต่อเนื่อง และมีการปรับเปลี่ยนแผนการเปิดโครงการตามความเหมาะสม ซึ่งอาจจะมีการสลับบางโครงการเปิดก่อนและหลังได้ตามสถานการณ์ในช่วงนั้นๆ
ด้านยอดขายในช่วง 5 เดือนที่ผ่านมา (ม.ค.-พ.ค. 64) บริษัททำได้แล้ว 5 พันล้านบาท โดยที่ยอดขายเริ่มชะลอตัวลงบ้างหลังจากการแพร่ระบาดโควิด-19 รอบ 3 ในประเทศเกิดขึ้น ทำให้ลูกค้าชะลอการซื้อที่อยู่อาศัยลงในระดับหนึ่ง ซึ่งอาจจะมีผลกดดันต่อการขายในช่วงไตรมาส 2/64 บ้าง แต่เชื่อว่าในช่วงครึ่งปีหลังยอดขายจะเริ่มฟื้นกลับมา หากการแพร่ระบาดโควิด-19 ในประเทศลดลง และการกลับมาเปิดโครงการใหม่มากขึ้นในช่วงครึ่งปีหลัง จะช่วยสนับสนุนยอดขายให้เป็นไปตามเป้าหมายที่ตั้งไว้ 1.1 หมื่นล้านบาท
ขณะที่การทำสงครามราคาของผู้ประกอบการอสังหาริมทรัพย์ในตลาดยังคงมีอยู่ต่อเนื่อง เนื่องจากผู้ประกอบต่างๆยังมีความต้องการระบายสต็อกออกมาอย่างต่อเนื่อง เพื่อสร้างรายได้กลับเข้ามาในแต่ละบริษัท ทำให้ยังคงเห็นการลดราคา และการอัดโปรโมชั่นกระตุ้นอยู่มาก โดยเฉพาะในกลุ่มสินค้าคอนโดมิเนียม ที่มีซัพพลายอยู่ค่อนข้างมาก อีกทั้งยังเป็นตลาดของผู้ซื้อในปัจจุบัน ทำให้ผู้ประกอบการต่างยังคงต้องช่วงชิงโอกาสในการดึงดูดและปิดการขายกับลูกค้ามาให้ได้มากที่สุด เพื่อระบายสินค้าในสต๊อกของแต่ละบริษัทออก ทำให้ตลาดอสังหาริมทรัพย์ โดยเฉพาะในกลุ่มคอนโดมิเนียมยังเผชิญการแข่งขันที่รุนแรงในปี 64 ต่อเนื่องจากปี 63